
Drama divină a lui Hyperion 
(Telegraful Român, 17-20/1983) 
   E greu de presupus că la aniversarea unui secol de la publicarea Luceafărului 
lui Eminescu s-ar mai putea scrie despre acest poem şi altceva decât articole 
festive. Toată critica literară românească, de la condeiele cele mai autorizate, 
până la cutezătorii dizertaţiei de circumstanţă, l-a analizat din toate unghiurile şi 
planurile, unanimă în a recunoaşte că el reprezintă nu numai culmea creaţiei 
eminesciene, ci şi un pisc de nimeni încă atins în relieful poeziei noastre 
naţionale. Că Luceafărul exprimă, în esenţă, condiţia singulară a geniului în 
relaţie cu oamenii obişnuiţi, condiţie în interiorul căreia nici el nu poate fi fericit 
şi nici nu poate ferici pe cineva, e astăzi un loc comun. Limpeziri îndestulătoare 
s-au făcut şi asupra dublei surse de  inspiraţie a poemului: pe de o parte basmul 
românesc Fata din grădina de aur, cules şi publicat de Kunisch, pe de alta, 
legenda lui Hyperion, din mitologia greacă. Primei surse i se datoreză drama 
epică, de interes secundar pentru analiza de profunzime, cea de a doua e menită 
să revele concepţia filosofică a poetului, sublimată în încrengătura lirică a marii 
poezii. 
   Un poem de talia Luceafărului însă are şi însuşirea de a rămâne pentru 
totdeauna o operă deschisă. Cu fiecare nouă lectură e posibilă abordarea ei dintr-
o altă perspectivă şi descifrarea unor sensuri ascunse. Din acest punct de vedere 
e de reţinut atenţia cu care o seamă ce critici au stăruit asupra naturii duale a 
eroului principal, în speţă a Luceafărului, şi a relaţiei dintre el şi divinitate. 
Problema pare la început simplă, deoarece potrivit mitologiei antice, Hyperion 
se născuse din Ouranos şi din Gheea şi, ca atatre, el aparţinea deopotrivă celor 
două lumi, cerul şi pământul, bucurându- se de facultatea implicării în oricare 
dintre ele, după voie şi împrejurări. Luceafărul lui Eminescu însă se declară ca 
fiind născut din cer şi din mare. Pământului îi aparţine nu el, ci fata de împărat. 
În altă împrejurare îşi revendică soarele drept tată şi noaptea drept mamă. 
Modalitatea lui de a deveni accesibil fetei este transfigurarea prin mijlocirea fie 
a apei, fie a întunericului, de unde şi dubla lui înfăţişare în visul acesteia, de 
înger sau demon, ceea ce a făcut posibilă descifrarea simbolului androgin. 
Teluricul aşadar,  nu este un element al naturii lui, ci doar un  mediu de oglindire 
şi o cale de acces către lumea fenomenală. Pe de altă parte, mitologicul 
Hyperion era unul din cei doisprezece titani, primele creaturi cu care începe 
vasta teogonie elenă. În poemul eminescian, Luceafărul e o fiinţă cu desăvârţire 
singulară, unica lui relaţie metafizică fiind aceea cu Domnul, spre care se 
îndreaptă cu aripi uriaşe, mistuind spaţiile, şi asupra căruia poetul, magistru al 
imaginii, nu ne oferă nici un fel de reprezentare. Poate că tocmai imposibilitatea 
de a determina dubla natură a Luceafărului prin simpla lui raportare la mitul 
grecesc iţa făcut pe unii cercetători să nu se mulţumească cu o simplă 
suprapunere de motiva; în demersul critic a fost introdusă o nouă relaţie, aceea 
dintre Hyperion şi Logos. Ar fi de amintit G. Călinescu (timid şi marginal). D. 
Murăraşu (didactic, dar foarte direct şi explicit), Zoe Dumitrescu-Buşulenga 
(explorând zonele subtile), Mihai  Bulacu (norocos pe document). Acestuia din 
urmă îi datorăm, se pare, descoperirea unei pagini inedite de manuscris 
eminescian (în Biblioteca Academiei) pe care se află însemnarea: Legenda 
Luceafărului, dedesubtul căreia începe transcrierea autografă a prologului din 
Evanghelia după Ioan. Ar fi de văzut,mai la adânc, dacă această vecinătate este o 
simplă coincidenţă (din mâna unui poet care-şi notează, pe aceeaşi pagină, 
gîndurile cele mai disparate, după cum îi vin în minte) sau dacă legătura dintre 
cele două însemnări e deliberată, organică şi unitară. Că autorul Luceafărului  
cunoştea foarte bine Biblia şi că citise nenumărate cărţi bisericeşti, e fapt sigur. 
Că intelectul său era atras cu precădere de textele profunde, nu e nici o îndoială.  
Tot atât de învederată este şi aspiraţia spiritului său către zonele absolutului, 
prezentă în întreaga sa operă. Ca atare nu pentru un simplu divertisment va fi 
transcris el prologul Evangheliei a patra şi nu puţin va fi meditat asupara 
deschiderii: „La început a fost Cuvântul”. Eminescu nu putea să ignore că acest 
Cuvânt de la început, în mărturisirea creştină nu era altceva decât Fiul, a doua 
persoană a Sfintei Treimi, de o fiinţă cu Tatăl „prin Carele toate s-au făcut”. Aşa 
dar, Cuvântgul e de aceeaşi esenţă cu Tatăl şi participă la creaţie ca factor activ. 
Prologul ionic însă mai are un rol: „Şi Cuvântul trup s-a făcut”. Prin urmare la 
început e vorba de Logosul primordial, născut din tatăl mai înainte de timp, apoi 
de Logosul întrupat, născut din Fecioară prin Duhul Sfânt. Iisus Hristos are două 
naturi, dumnezeiască şi omenească: prin cea dintâi participă la creaţie, prin cea 
de a doua el devine accesibil oamenilor şi participă la dramele acestora prin 
afectele lor: bucurie, întristare, milă, mânie, şovăire, suferinţă, moarte. Logosul 
întrupat se dăruie lumii fenomenale: de dragul ei devine lumina tuturor. 
   În universul poemului eminescian, o întrebare crucială: îi aparţine Hyperion 
lumii create, sau participă la natura divină necreată? Câteva variante ale 
Luceafărului păstrate în manuscris, folosesc de căteva ori sintagma „ Lumină 
din Lumină”, evident preluată din Simbolul Credinţei şi cu trimitere directă la 
Logosul primordial. 
